歲寒而春遲閏正月猶有雪三日乃消今日方晴快
作者：毛滂
朝代：宋

paragraphs: 東風果來否，雪意不肯消。
初疑寒作威，勢猛意反韶。
玲瓏開瓊花，瑤草亦有苖。
細觀如可人，玉立耿高標。
華屋本無寒，錦帳裘狐貂。
所憐小桃杏，凍蕾抱寒條。
却看雨成花，祇憂身當樵。
語花慎勿憂，春久屬雲翹。
徐行意不淺，晚發必後凋。
年年綠暗時，逮此紅芳夭。
左提白玉壺，右把黄金蕉。
往逐春未央，不但永今朝。
曉來紅日暾，花信到柳橋。